અમદાવાદ: રાજ્યમાં દિવસેને દિવસે મહિલાઓની સલામતી જોખમાઈ રહી છે. તેમજ લોકોને કાયદાનો ડર પણ રહ્યો નથી, તેમાં પણ જ્યારે કાયદાનો રખેવાળ જ કાયદાને ઘોળીને પી જાય ત્યારે બીજા લોકોની તો વાત જ શું કરવી. ગત 14 સપ્ટેમ્બરની રાત્રે એક આવો જ કિસ્સો બન્યો હતો. શુક્રવારની રાત્રે ચોટીલા હાઈ વે ઉપર પોલીસ જીપમાં જઈ રહેલા પોલીસ ઈન્સપેક્ટરે ખાનગી કારમાં સવાર મહિલાને ગંદા ઈશારા કર્યા હતા.આ દરમિયાન અમદાવાદની એક મહિલા પત્રકાર પોતાની ટીમ સાથે તરણેતરના મેળાનું રિપોર્ટીંગ કરી પરત ફરી રહી હતી. તેણે આ દ્રશ્ય જોતા જ પોલીસની જીપનો 20 કિલો મીટર સુધી પીછો કરીને જીપ આંતરી હતી. ત્યાર બાદ તપાસ કરતા ખુદ પોલીસ ઈન્સપેક્ટર દારૂના નશામાં ધુત હોવાનું માલુમ પડ્યું હતું. જેને કારણે તેમને ચોટીલા પોલીસ સ્ટેશને લઈ જવામાં આવ્યા હતા. જ્યાં તેની સામે પ્રોહીબિશન એક્ટ હેઠળ ગુનો નોંધવામાં આવ્યો હતો.